Komisjoni direktiiv 2003/1/EÜ,

6. jaanuar 2003,

millega kohandatakse tehnika arenguga liikmesriikides kosmeetikatoodete kohta vastuvõetud õigusaktide ühtlustamist käsitleva nõukogu direktiivi 76/768/EMÜ II lisa

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse liikmesriikides kosmeetikatoodete kohta vastuvõetud õigusaktide ühtlustamist käsitlevat nõukogu 27. juuli 1976. aasta direktiivi 76/768/EMÜ, [1] viimati muudetud komisjoni direktiiviga 2002/34/EÜ, [2] eriti selle artikli 8 lõiget 2,

olles konsulteerinud kosmeetikatoodete ja tarbijatele mõeldud toiduks mittekasutatavate toodete teaduskomiteega (SCCNFP)

ning arvestades järgmist:

(1) Direktiivi 76/768/EMÜ II lisa järjekorranumber 419, mis sisaldab loetelu ainetest, mida kosmeetikatooted ei tohi sisaldada, viiakse praegu vastavusse komisjoni 30. juuli 1997. aasta otsusega 97/534/EÜ (transmissiivse spongioosse entsefalopaatia riskiteguriga materjali kasutamise keelamise kohta). [3] See otsus on komisjoni 29. juuni 2000. aasta otsusega 2000/418/EÜ (millega reguleeritakse seoses transmissiivse spongioosse entsefalopaatiaga riskiteguriga materjali kasutamist ja muudetakse otsust 94/474/EÜ) [4] kehtetuks tunnistatud. Pidades silmas kosmeetikatoodete ja tarbijatele mõeldud toiduks mittekasutatavate toodete teaduskomitee arvamust on asjakohane viia direktiivi 76/768/EMÜ II lisa järjekorranumber 419 vastavusse Euroopa Parlamendi ja nõukogu 22. mai 2001. aasta määrusega (millega kehtestatakse teatava transmissiivse spongiformse entsefalopaatia vältimise, kontrolli ja likvideerimise eeskirjad, [5] viimati muudetud komisjoni määrusega (EÜ) nr 270/2002 [6].

(2) Direktiivi 76/768/EMÜ II lisa järjekorranumbrisse 419 tuleks viia viide määruse (EÜ) nr 999/2001 V lisas määratletud riskiteguriga materjaliks tunnistatud materjalidele.

(3) Määruse (EÜ) nr 999/2001 artikli 22 lõikest 1 tuleneb siiski, et nimetatud määruse XI lisa A osa sätteid kohaldatakse kuni selle kuupäevani, millal otsuse vastu võetakse ja millest alates hakatakse kohaldama nimetatud määruse artiklit 8 ja V lisa. Seetõttu peaks direktiivi 76/768/EMÜ II lisa järjekorranumber 419 osutama ka määruse (EÜ) nr 999/2001 XI lisa A osale.

(4) Direktiivi 76/768/EÜ tuleks vastavalt muuta.

(5) Pidades silmas riskiteguriga materjalide iseärasusi, peab liikmesriikidel olema võimalik võtta käesolevas direktiivis sätestatud meetmeid ilma, et nad peaksid ära ootama täpsustatud lõppkuupäeva.

(6) Käesolevas direktiivis ettenähtud meetmed on kooskõlas kosmeetikatoodete kaubanduse sektoris tehniliste tõkete kõrvaldamist käsitlevate direktiivide tehnika arenguga kohandamise komitee seisukohaga,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/768/EMÜ II lisa muudetakse kooskõlas käesoleva direktiivi lisaga.

Artikkel 2

1. Liikmesriigid võtavad kõik vajalikud meetmed tagamaks, et hiljemalt alates 15. aprillist 2003 ei vii ühenduse tootjad või ühenduses registrisse kantud importijad turule kosmeetikatooteid, mis ei vasta käesolevale direktiivile.

2. Liikmesriigid võtavad kõik vajalikud meetmed tagamaks, et lõikes 1 nimetatud tooteid ei müüda ega võõrandata lõpptarbijale pärast 15. aprilli 2003.

Artikkel 3

Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 15. aprilliks 2003. Liikmesriigid teatavad neist viivitamata komisjonile.

Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

Käesolev direktiiv jõustub kolmandal päeval pärast selle avaldamist Euroopa Ühenduste Teatajas.

Artikkel 5

Käesolev direktiiv on adresseeritud liikmesriikidele.

Brüssel, 6. jaanuar 2003

Komisjoni nimel

komisjoni liige

Erkki Liikanen

[1] EÜT L 262, 27.9.1976, lk 169.

[2] EÜT L 102, 18.4.2002, lk 19.

[3] EÜT L 216, 8.8.1997, lk 95.

[4] EÜT L 158, 30.6.2000, lk 76.

[5] EÜT L 147, 31.5.2001, lk 1.

[6] EÜT L 45, 15.2.2002, lk 4.

--------------------------------------------------

LISA

Nõukogu direktiivi 76/768/EMÜ II lisa järjekorranumbris 419 asendatakse laused:

"a) järgmiste loomade kolju, sealhulgas aju ja silmad, mandlid ja seljaaju:

- üle 12 kuu vanused veised,

- üle 12 kuu vanused lambad ja kitsed või lambad ja kitsed, kelle jäävlõikehammas on igemest väljunud;

b) lammaste või kitsede põrnad ja põrnast saadud koostisained."

järgmiste lausetega:

"Euroopa Parlamendi ja nõukogu määruse (EÜ) nr 999/2001 [1] artikli 22 lõikes 1 osutatud kuupäevast alates nimetatud määruse V lisas määratletud riskiteguriga materjaliks tunnistatud materjalid ja nendest saadud koostisosad.

Kuni selle kuupäevani määruse (EÜ) nr 999/2001 XI lisa A osas määratletud riskiteguriga materjaliks tunnistatud materjalid ja nendest saadud koostisosad."

[1] EÜT L 147, 31.5.2001, lk 1.

--------------------------------------------------